**יונתן אוריך** (נולד ב-21 בפברואר 1989) הוא הדובר ומנהל הניו מדיה של בנימין נתניהו ודובר תנועת הליכוד.

ביוגרפיה
--------

נולד בכפר סבא. אביו אדוארד (אדי) היה חילוני, יליד פולין (נפטר ב-2018), ואמו דתית. גדל כילד דתי ולמד בבית הספר הממלכתי דתי "בר-אילן" בעיר. בנעוריו היה חבר בתנועת בני עקיבא ובתנועת ציונות דתית ריאלית. בהיותו תלמיד תיכון שימש כעורך באתר רוטר. בשנת 2009 התנדב במטה בחירות של קדימה בראשות ציפי לבני[דרוש מקור]. למד בישיבת הר עציון. לאחר מכן התגייס לדובר צה"ל והיה במשך כחמש שנים עורך אתר צה"ל. תוך כדי השירות הצבאי שימש כעורך אתר כיפה תחת שם העט אורי פולק. מעט לאחר שחרורו מהצבא מונה לעורך מדור היהדות של אתר nrg, וכתב מגזין במקור ראשון.

### דובר תנועת הליכוד ובנימין נתניהו

בשנת 2015, בגיל 26, מונה לראש מערך הניו מדיה ולדוברו של ראש ממשלת ישראל בנימין נתניהו ודובר תנועת הליכוד, לשם הגיע לבקשתו של טופז לוק, ששירת איתו בדובר צה"ל.

בספטמבר 2019 זומן לוועדת הבחירות המרכזית בחשד לביזיון בית המשפט, לאחר שהופרה הבטחתו כי הצהרת ראש הממשלה לא תכלול תעמולת בחירות. אוריך טען שהאחריות להפרה חלה על ראש הממשלה, ובעקבות זאת חויבו הליכוד ונתניהו בתשלום הוצאות בסך 15,000 ש"ח לכל אחת משתי הרשימות, כחול לבן והמחנה הדמוקרטי.

באוקטובר 2019 נחקר באזהרה בחשד להטרדת עד המדינה שלמה פילבר. במהלך החקירה, המשטרה ביצעה חיפוש לא חוקי במכשיר הטלפון של אוריך, אך בינואר 2022 פסק בית המשפט העליון בהרכב מורחב של תשעה שופטים שהמשטרה יכולה לערוך חיפוש בטלפונים סלולריים ובמחשבים של חשודים גם אם הוא החל ללא צו.

בדצמבר 2019 נבחר במקום ה-29 ברשימת 100 המשפיעים של מגזין TheMarker.

במרץ 2020 שימש כיועץ האסטרטגי של קמפיין הליכוד בפעם השלישית ברצף. בתפקיד זה פעל גם בשנת 2021. במקביל, עבד עם אחת המפלגות באלבניה.

החל מדצמבר 2020 אוריך הוא שותף בחברת הייעוץ התקשורתי "פרספשן" של שרוליק איינהורן. במאי 2022 דווח כי אוריך ואיינהורן העניקו ייעוץ תקשורתי ואסטרטגי לנשיא אוקראינה וולודימיר זלנסקי בזמן מלחמת רוסיה אוקראינה.

בשנת 2022 שימש כאסטרטג ודובר קמפיין הליכוד בבחירות לכנסת העשרים וחמש, בהן זכה בנימין נתניהו להרכיב את הממשלה.

באוקטובר 2023, בזמן מלחמת חרבות ברזל, אוריך השתתף בדיונים ובהתייעצויות בקריה כשהוא לבוש במדי צה"ל, בלי שגויס לשירות מילואים.

חיים אישיים
-----------

נשוי לטליה (לבית פליקס) ומתגורר בתל אביב.

קישורים חיצוניים
----------------

ויקישיתוף מדיה וקבצים בנושא **יונתן אוריך** בוויקישיתוף
* יונתן אוריך, ברשת החברתית אקס (טוויטר)
* אתר למנויים בלבד נעה לנדאו וחיים לוינסון, יועץ בן 25 ודוברת בת 26: האנשים שמלווים את נתניהו, באתר הארץ, 2 במרץ 2018
* אריאל שנבל, ‏"העם אמר את דברו, לדעתי נתניהו צריך לקבל חסינות", בעיתון מקור ראשון, 18 באפריל 2019
* אתר למנויים בלבד אתי אברמוב ואיתי אילנאי, מצייצים על אוזנו של ראש הממשלה, באתר "ידיעות אחרונות", 8 באוגוסט 2019
* הון שלטון – הפודקסט של נדב פרי – עם יונתן אוריך, 15 בנובמבר 2021

הערות שוליים
------------

1. ↑  גיא עזרא, ‏לפיד לעג לברק; דוברו של נתניהו נחלץ לעזרה, באתר "סרוגים", 1 ביולי 2019
2. ↑  טל שניידר, ‏"תעשה טובה ותישאר בטוויטר": נתניהו משיב לקמפיין של ברק, באתר גלובס, 2 ביולי 2019
3. ↑  בנט יוצא במתקפה חריפה נגד החברותא שלו, באתר בחדרי חרדים
4. ↑  טל שניידר, ‏נתניהו בהודעה דרמטית: בוחן את ביטול הבחירות, באתר גלובס, 25 ביוני 2019
5. ↑  יניר קוזין, אריק בנדר, ‏גנץ: "רה"מ לחץ על כפתור פיזור הכנסת ואין דרך חזרה", באתר מעריב אונליין, 26 ביוני 2019
6. ↑  טל שניידר, ‏ליברמן: נתניהו מכשיר ממשלה צרה בתמיכת ערבים מבחוץ, באתר גלובס, 24 ביוני 2019
7. ↑  ישראל כהן, ‏ראש הממשלה ורעייתו ניחמו את היועץ הדתי על פטירת אביו ז"ל, באתר כיכר השבת, 9 בינואר 2018
8. ↑  יונתן אוריך, קחו את הרבנות ותנו את המדרחוב, באתר מקור ראשון, ‏25 ביוני 2006
9. ↑  אריאל שנבל, "העם אמר את דברו, לדעתי נתניהו צריך לקבל חסינות", באתר מקור ראשון
10. ↑  דניאל דולב וטל שלו‏, אחרי הצהרת נתניהו: בקשה להאשים את יועצו בביזיון בית המשפט, באתר וואלה!‏, 11 בספטמבר 2019
11. ↑  תב"כ 44/22, באתר של ועדת הבחירות המרכזית
12. ↑  משה נוסבאום, ‏המשטרה לא עשתה שימוש בניידים שהוחרמו מיועצי נתניהו, באתר ‏מאקו‏, 28 באוקטובר 2019
13. ↑  דנ"פ 1062/21 יונתן אוריך ואחרים נ' מדינת ישראל, ניתן ב־11 בינואר 2022
14. ↑  רפאלה גויכמן, יונתן אוריך, טופז לוק, באתר TheMarker
15. ↑  טל שניידר, יונתן אוריך שוב הפסיד בבחירות. הפעם באלבניה, באתר זמן ישראל, 3 במאי 2021
16. ↑  טל שלו‏, נשיא אוקראינה זלנסקי התייעץ עם יועצים אסטרטגיים המקורבים לנתניהו, באתר וואלה!‏, 3 במאי 2022
17. ↑  יועץ רה"מ משתתף בדיונים על מדים - אף שלא גויס למילואים, באתר ynet, 29 באוקטובר 2023